ค่าบาทหลุด35/เหรียญ
เงินบาทแข็งค่าหลุด 35 เหรียญสหรัฐ หลังเงินทุนต่างประเทศทะลักเข้าทั้งภูมิภาค
16 ก.ค. 2559

โพสต์ทูเดย์ - เงินบาทแข็งค่าหลุด 35 เหรียญสหรัฐ หลังเงินทุนต่างประเทศทะลักเข้าทั้งภูมิภาค
น.ส.กาญจนา โชคไพศาลศิลป์ ผู้จัดการฝ่ายวิจัยเศรษฐกิจมหภาค บริษัท ศูนย์วิจัยกสิกรไทย เปิดเผยว่า ค่าเงินบาทเมื่อวันที่ 15 ก.ค. 2559 ปิดตลาดที่ 34.92 บาท/เหรียญสหรัฐ แข็งค่าหลุดกรอบสำคัญที่ระดับ 35 บาท และแข็งค่าขึ้นจากช่วงเช้าที่เปิดตลาด 35.05 บาท ผลจากเงินทุนต่างชาติไหลเข้าต่อเนื่อง เห็นได้จากนักลงทุนต่างชาติซื้อสุทธิในตลาดบอนด์ 1,350 ล้านบาท และตลาดหุ้น 3,884 ล้านบาท รวม 2 ตลาด 5,234 ล้านบาท
ทั้งนี้ เงินบาทแข็งค่าขึ้นตั้งแต่ต้นปีถึงปัจจุบัน 3.05% และยังมีแนวโน้มแข็งค่าอีก จากการไหลเข้ามาของเงินทุนต่างชาติ จากพื้นฐานเศรษฐกิจที่ดีและไทยยังเป็นตลาดที่ให้ผลตอบแทนสูง โดยสัปดาห์ที่ผ่านมาเงินทุนไหลเข้าตลาดบอนด์ 5,000 ล้านบาท และตลาดหุ้น 1.6 หมื่นล้านบาท
นางจันทวรรณ สุจริตกุล ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) กล่าวว่า สาเหตุหนึ่งที่มีผลต่อการเคลื่อนไหวของค่าเงินบาท เพราะมีผู้ร่วมตลาดคาดการณ์ว่า จะมีเงินทุนไหลเข้ามาลงทุนในตลาดเอเชีย จึงเป็นแรงกดดันให้ค่าเงินในภูมิภาคแข็งค่าขึ้น นอกจากนี้การเกินดุลบัญชีเดินสะพัดและหนี้ต่างประเทศที่ต่ำ ถือเป็นปัจจัยพื้นฐานที่ดีเมื่อเทียบกับประเทศต่างๆ จึงมีความเป็นไปได้ที่จะมีเงินทุนไหลเข้ามาไทยเช่นเดียวกับภูมิภาค โดยเงินบาทปรับแข็งค่าขึ้นอยู่อันดับที่ 4 เทียบกับภูมิภาค
สำหรับการเคลื่อนไหวของสกุลเงินในภูมิภาค พบว่า เงินวอนเกาหลีแข็งค่ามากสุดที่ 0.44% รองลงมาเปโซฟิลิปปินส์แข็งค่า 0.43% เหรียญไต้หวันแข็งค่า 0.30% และเงินบาทไทย 0.29%